Gordhan draai nie doekies om oor EskomPravin Gordhan, minister van openbare ondernemings (Foto: Siphephile Sibanyoni/ African News Agency) Eskom staar talle uitdagings in die gesig maar sal alles in sy mag doen om te probeer keer dat Suid-Afrikaners ŉ donker Kersfees beleef. Pravin Gordhan, minister van openbare ondernemings, het Donderdag tydens ŉ mediakonferensie nie doekies omgedraai oor die krisis by Eskom nie. Volgens Gordhan het hy Eskom se raad versoek om weekliks ŉ plan op te stel tot einde Januarie oor hoe die probleem van beurtkrag hanteer gaan word. Hy het gesê die plan moet duidelik uiteensit wie watter verantwoordelikheid aanvaar en wat die omkeertyd daarvoor is. Indien die verantwoordelikhede soos in die plan uiteengesit nie nagekom word nie, sal daar gevolge wees, het Gordhan gesê. Intussen is alle senior bestuur opdrag gegee om hul verlof te kanselleer en sal bestuur self na die verskillende kragstasies gestuur word sodat hulle kan verstaan wat op dié vlak aan die gebeur is. Volgens Gordhan moet ook gekyk word na die vaardigheid op grondvlak by die kragstasies. “Ons wil nie weer fase 2-beurtkrag volgende week hê nie,” het Gordhan gesê en bygevoeg dat hy weet hoe erg dit landsburgers irriteer. Hy het gesê die aanvraag na elektrisiteit sal laer wees tussen 15 Desember en 15 Januarie aangesien die nywerhede sluit. Volgens Gordhan moet Eskom se bestuur dus die versekering gee dat daar in die tyd nie beurtkrag sal wees nie. Gordhan het ook uitgebrei oor die finansiële implikasies van beurtkrag en gesê dit laat die ekonomie krimp. Oor talle van die probleme wat Eskom in die gesig staar, het die minister ook oor die steenkoolsituasie uitgebrei en gesê Eskom sou vroeër middernagtelike kontrakte met die Guptas se Tegeta-maatskappy onderteken om steenkool te bekom. Hy het gesê dié kontrakte sou binne ure opgestel en onderteken word en miljarde rande se waarborge en miljoene se voorafbetalings sou kort daarna beskikbaar wees. “Nou word gesê dit vat ŉ jaar lank om ŉ kontrak in plek te kry. Iets is hier fout.” Gordhan het gesê hy het die versekering gekry dat die laesteenkoolvoorraad by etlike kragstasies dringend aandag sal kry. Volgens Gordhan is ŉ plan in werking gestel waarvolgens Eskom se bestuur met groter dringendheid en op ŉ proaktiewe wyse te werk moet gaan. Hy het gesê dit moet verseker word dat kragstasies doeltreffend is en transmissielyne moet meer gereeld geïnspekteer word om te verseker dat daar nie onverwagse ineenstortings is nie. Onafhanklike kenners sal ook gevra word om hul insette oor die situasie by Eskom te gee. Daar word hard gewerk om te verseker dat dit nie ŉ donker Kersfees gaan wees nie, het Gordhan gesê en bygevoeg dat Eskom noodplanne in plek het en die situasie sal stabiliseer. Die minister het ook aangekondig dat pres. Cyril Ramaphosa binnekort die totstandkoming van ŉ taakspan in die kabinet sal aankondig wat saam met Eskom en die raad sal werk.